Fietsry-marathon vir Jayde se 32ste | News24
Fietsry-marathon vir Jayde se 32ste
Die vermoorde Jayde Panayiotou.Foto: Argief
Wat die vermoorde Jayde Pana­yiotou se 32ste verjaardag op 22 November sou wees, sal met ’n 24-uur-fietsrymarathon deur inwoners van Uitenhage gevier word.
“Ons is bly die uitspraak is gelewer en dat Jayde se verjaardag vanjaar met die stukkie goeie nuus gevier kan word,” sê Johan Oosthuizen van Fuel on Wheels en die organiseerder van die fietsmarathon.
Oosthuizen, wat vroeër vanjaar 1 700 km op ’n fiets afgelê het deur ses dae lank dieselfde roete in Uitenhage 408 keer te ry en sodoende bykans R40 000 vir liefdadigheid losgetrap het, hoop om iets soortgelyk vir Jayde se verjaardag te doen.
“Jayde se storie het my en die hele gemeenskap geruk. Sy was baie lief vir diere en sy het baie tyd bestee om honde in die townships uit haar eie sak te voer.
“Wat is beter as om haar verjaardag te vier deur haar geesdrif om diere te versorg voort te sit?” het Oosthuizen gesê.
Die marathon begin op 21 November om 18:00 by Aalwynrylaan 49 en eindig 24 uur later op Jayde se verjaardag.
Hy nooi alle belangstellendes uit om saam fiets te trap. Elke deelnemer en besoeker word gevra om ’n blikkie nie-bederfbare kos of R10 saam te bring, wat ná die marathon aan die plaaslike DBV geskenk sal word.
“Dit sal ’n respekvolle rit wees om Jayde te eer, en daarom het ons besluit om die marathon Let’s Live for Jayde te noem.”